钦定古今图书集成/明伦汇编/宫闱典/第132卷 > 梁珫
## 钦定古今图书集成/明伦汇编/宫闱典/第132卷 > 梁珫

按《金史宦者传》：珫本大㚖家奴，随元妃入宫，以阉竖
事海陵。珫性便佞，善迎合，特见宠信。旧制，宦者唯掌
掖庭宫闱之事。天德三年，始以王光道为内藏库使，
卫愈、梁安仁皆以宦官领内藏。海陵谓光道等曰：“人
言宦者不可用，朕以为不然。后唐庄宗委张承业以
军，竟立大功，此中岂无人乎？卿等宜悉此意，帑藏之
物，皆出民力，费十致一当，纠察奸弊，犯者必罚无赦。”
宦者始与政事，而珫委任尤甚，累官近侍局使。及营
建南京宫室，海陵数数使珫往视工役。是时，一殿之
费已不可胜计。珫或言其未善，即尽撤去，虽丞相张
浩亦曲意事之，与之均礼。海陵欲伐宋，珫因极言“宋
刘贵妃绝色倾国”，海陵大喜。及南征将行，命县君高
师姑儿贮衾褥之新洁者，俟得刘贵妃用之。议者言
珫与宋通谋，劝帝伐宋，征天下兵以疲敝中国。海陵
至和州，闻珫与宋人交通有状，谓珫曰：“闻汝与宋国
交通，传泄事情。汝本奴隶，朕拔擢至此，乃敢尔邪？若
至江南询得实迹，杀汝亦未晚也。”又谓校书郎田与
信曰：“尔面目亦可疑，必与珫同谋者。”皆命执于军中。
海陵遇弑，珫与信皆为乱军所杀。